Waqt il-kampanja elettorali l-kelliema tal-Partit Nazzjonalista spiss ftaħru li l-finanzi tal-pajjiż kienu fis-sod. Kellhom ċertifikat, qalulna, mill-Unjoni Ewropeja li l-iżbilanċ finanzjarju kien taħt kontroll skond ir-regoli tal-EU (Il-Patt tat-Tkabbir u Stabilita'). B'ċertifikat li l-żbilanċ finanzjarju kien taħt it-3%, kienu repetutament jgħidulna, l-pajjiż kien finanzjarjament qabad it-triq it-tajba. It-tweġiba ta' Alternattiva Demorkatika dejjem kienet li aħna konna nieħdu pjaċir kieku l-finanzi tal-pajjiż kienu amministrati sewwa. Imma kollox kien jindika li l-affarijiet kienu differenti milli kienu qed jgħidu l-kelliema tal-Gvern: iċ-ċifri finanzjarja għal Diċembru 2012 kienu għadhom mhux pubblikati. Kollox kien jindika li meta dawn iċ-ċifri jkunu ippubblikati l-żbilanċ ser jerġa' jisplodi. Rapport dal-għodu fl-Independent on Sunday jagħtina raġuna. F'artiklu fl-ewwel paġna intitolat : hu ċar li s-sena 2012 kienet sena oħra disżastruża għall-amministrazzjonji finanzjarja tal-pajjiż. Waħda mill-kionsegwenzi loġiċi ta' din l-aħbar hi li kienet irresponsabbilta' għal Partit Nazzjonalista (li kellu iktar minn ħjiel ta' din l-aħbar) li jwiegħed tnaqqis fit-taxxa tad-dħul. Alternattiva Demokratika biss qalitu dan waqt il-kampanja elettorali. Għax il-Partit Laburista ukoll ma kellux il-kuraġġ li jiffaċċa ir-realta. U xi ngħidu għall-ħafna wegħdiet elettorali li jiswew flejjes kbar? Minn fejn ġejjin il-flus? Id-deficit li reġa' kiber (fil-fatt kważi irdoppja) jfisser li mhux tnaqqis ta' taxxi ser ikollna! Jew żieda ta' taxxi inkella tnaqqis fl-infieq! X'ser jagħmel il-Professur Edward Scicluna l-Ministru tal-Finanzi? Għandu l-kuraġġ jgħid li kemm il-PN kif ukoll il-PL għaddew lill-votanti biż-żmien?